En el camp de la recerca, la doctora Hospital ha impartit nombroses conferències.
L’odontòloga forense Anna Hospital serà la pregonera de la Festa de Sant Martirà de Banyoles
La doctora Hospital és una referencia en el seu camp i ha estat enviada en missió especial en casos de grans catàstrofes per ajudar a identificar víctimes.
L’Ajuntament de Banyoles ha fet oficial la pregonera que donarà el tret de sortida a la Festa Major de Banyoles. L’escollida aquest 2017 ha estat l’odontòloga forense banyolina Anna Hospital i Ribas. La doctora Hospital va néixer a Banyoles l’1 d’abril de 1964 i resideix actualment a Figueres, on hi té la seva clínica dental.
Anna Hospital és llicenciada en Medicina i Cirurgia a la Universitat Autònoma de Barcelona i en Odontologia a la Universitat de Barcelona. Tanmateix, s’ha especialitzat en la medicina forense, i és metgessa forense titular i membre de l’equip d’intervencions especials en situacions de catàstrofe.
Així, Hospital ha estat enviada en missió especial en casos de grans catàstrofes per ajudar a identificar víctimes. Entre d’altres actuacions, destaca la seva participació en el tsunami de Tailàndia (2004), en els atemptats terroristes de l’11-M a Madrid (2004) i Tel Aviv (2005), en l'accident ferroviari de Castelldefels (2010), en l’accident aeri de Germanwings als Alps francesos (2015) o en l’accident de trànsit de Freginals (2016).
Hospital també ha intervingut, amb el seu mentor el doctor Narcís Bardalet, en l’embalsamament de Salvador Dalí (1989), en l’estudi del boiximà del Museu Darder (1993) o en el de les mòmies del mateix museu (2012).
En el camp de la recerca, la doctora Hospital també ha impartit nombroses conferències i ha participat en diversos congressos o simpòsiums. A més, és professora d’Odontologia Legal i Forense de la UIC i codirectora del postgrau en "Medicina Forense: Identificació de víctimes en grans catàstrofes" de la UdG, entre d’altres.
La seva tasca ha estat reconeguda amb diversos premis: el 2016 va rebre la Medalla d’Honor del Departament de Justícia de la Generalitat, i aquest 2017 ha rebut la Creu de Sant Jordi.
TAGS: Anna, Hosptial, pregó